2018. gada .novembrī Noteikumi Nr.

Rīgā (prot. Nr. .§)

**Noteikumi par kooperatīvo sabiedrību atbilstības izvērtēšanu**

Izdoti saskaņā ar Kooperatīvo sabiedrību likuma

8.panta otro daļu un trešo daļu

**I. Vispārīgie jautājumi**

1. Noteikumi nosaka kooperatīvo sabiedrību atbilstības kritērijus, šo sabiedrību izvērtēšanas kārtību, kā arī maksas pakalpojumu cenrādi par kooperatīvo sabiedrību atbilstības izvērtēšanu (1. pielikums).

1. Kooperatīvā sabiedrība (turpmāk – sabiedrība) uzskatāma par atbilstīgu, ja tā sniedz pakalpojumus tās biedriem, bet nenodarbojas ar ražošanu, izņemot biedru saražotās produkcijas pārstrādi vai apstrādi un kura atkarībā no tās darbības veida atbilst šo noteikumu II nodaļā minētajiem kritērijiem.
2. Sabiedrību atbilstību izvērtē biedrība "Latvijas Lauksaimniecības kooperatīvu asociācija" (turpmāk – asociācija). Asociācija šā uzdevuma izpildē ir Zemkopības ministrijas padotībā.

4. Lēmuma pieņemšanai par sabiedrības atbilstību šo noteikumu [II](http://likumi.lv/doc.php?id=269341#n2) [nodaļā](http://likumi.lv/doc.php?id=269341#n3) minētajiem kritērijiem asociācija izveido komisiju piecu cilvēku sastāvā. Komisijā iekļauj pa vienam pārstāvim no Zemkopības ministrijas, Lauku atbalsta dienesta un Valsts ieņēmumu dienesta, kā arī divus asociācijas pārstāvjus. Komisijai ir tiesības uz sēdi uzaicināt attiecīgā nozares ekspertus ar padomdevēja tiesībām.

5. Asociācija savā tīmekļa vietnē publicē asociācijas valdes priekšsēdētāja apstiprinātu komisijas nolikumu, nosakot komisijas sastāvu, tās darba organizēšanas kārtību un šo noteikumu [II](http://likumi.lv/doc.php?id=269341#n2) minēto atbilstības kritēriju izvērtēšanas metodiku.

6. Šo noteikumu izpratnē sabiedrības preču un pakalpojumu kopējo apgrozījumu veido darījumu apjoms starp sabiedrību un tās biedriem, un personām, kas nav sabiedrības biedri. Sabiedrības kopējo apgrozījumu veido:

6.1. ieņēmumi no precēm, kas pārdotas sabiedrības biedriem un personām, kuras nav sabiedrības biedri, un ir nepieciešamas produkcijas ražošanai;

6.2. ieņēmumi no pakalpojumiem, kas sniegti sabiedrības biedriem un personām, kuras nav sabiedrības biedri, un ir nepieciešami produkcijas ražošanai un kopīgai laišanai tirgū;

6.3. no sabiedrības biedriem un personām, kas nav sabiedrības biedri iepirktās produkcijas vērtība, ņemot vērā iepirkuma cenu.

7. Šo noteikumu izpratnē par pakalpojumiem uzskata pakalpojumus (izņemot grāmatvedības, finanšu, juridiskos, projektu sagatavošanas pakalpojumus), ko sabiedrība sniegusi tās biedriem un kas ir nepieciešami produkcijas ražošanai un tās kopīgai laišanai tirgū.

8. Par saistītu personu uzskata:

8.1. sabiedrības biedra, valdes vai padomes locekļa pirmās pakāpes radinieku un laulāto;

8.2. zemnieku saimniecību, kuras īpašnieks ir sabiedrības biedra, valdes vai padomes locekļa pirmās pakāpes radinieku vai laulātais;

8.3. kapitālsabiedrību, kurā vairāk nekā 50 procenti kapitāldaļu pieder attiecīgās sabiedrības biedram, valdes vai padomes loceklim;

8.4. kapitālsabiedrību vai kooperatīvo sabiedrību, kuras valdē vai padomē ir attiecīgās sabiedrības biedrs, valdes vai padomes loceklis;

8.5. sabiedrības biedra mātes un meitas komercsabiedrību.

9. Zemnieku saimniecība un tās īpašnieks uzskatāmi par vienu sabiedrības biedru.

10. Par personu, kas nav sabiedrības biedrs, uzskatāma fiziska vai juridiska persona, kura darbojas šo noteikumu II nodaļā minētajās nozarēs un kura saņēmusi no sabiedrības pakalpojumus un preces vai no kuras sabiedrība ir iepirkusi preces realizācijai tirgū, bet kura nav šīs sabiedrības biedrs.

11. Ja atbilstības statusa izvērtēšanas laikā, pārbaudē uz vietas vai atbilstības audita laikā komisija vai asociācija konstatē, ka sabiedrība ir speciāli radījusi atbilstības statusa iegūšanai nepieciešamos apstākļus, lai izpildītu šajos noteikumos noteiktos atbilstības kritērijus, sabiedrībai atbilstības statusu nepiešķir un turpmākos trīs gadus pēc kārtas sabiedrība nav tiesīga pretendēt uz atbilstības statusu.

**II. Sabiedrības atbilstības kritēriji**

12. Lauksaimniecības pakalpojumu kooperatīvās sabiedrības atbilstības kritēriji:

12.1. sabiedrības biedrs ir fiziska vai juridiska persona, kas savā saimniecībā nodarbojas ar lauksaimniecības produktu ražošanu un izmanto kooperatīvās sabiedrības pakalpojumus, kā arī cita kooperatīvā sabiedrība, kas sniedz lauksaimniecības pakalpojumus;

12.2. sabiedrība realizē lauksaimniecības produkciju, kas saražota tās biedra saimniecībā vai iepirkta no biedra, kas ir cita sabiedrība. Ja sabiedrība realizē produkciju, kas iepirkta no biedra, kurš ir cita sabiedrība, iepirktā produkcija ir saražota šīs sabiedrības biedra saimniecībā. Šo prasību nepiemēro tehnikas pakalpojumu sabiedrībām;

12.3. minimālais lauksaimniecības preču un pakalpojumu apgrozījums starp sabiedrību un tās biedriem ir 20 000 *euro*. Izvērtējot minimālo lauksaimniecības preču un pakalpojumu apgrozījumu, ņem vērā atsevišķa darījuma ekonomisko saturu un būtību, nevis tikai juridisko formu;

12.4. lauksaimniecības pakalpojumu apgrozījums starp sabiedrību un tās biedriem nav mazāks par 75 procentiem no sabiedrības lauksaimniecības preču un pakalpojumu kopējā apgrozījuma;

12.5. augļu un dārzeņu nozares sabiedrībai vai putnkopības sabiedrībai, kurā biedru skaits ir mazāks par 10, lauksaimniecības preču un pakalpojumu apgrozījums starp sabiedrību un tās biedriem attiecīgajā nozarē nav mazāks par 80 procentiem no kopējā lauksaimniecības preču un pakalpojumu apgrozījuma;

12.6. tehnikas pakalpojumu sabiedrībai, kurā biedru skaits ir mazāks par 10, tehnikas pakalpojumu apgrozījums starp sabiedrību un tās biedriem nav mazāks par 80 procentiem no kopējā lauksaimniecības preču un pakalpojumu apgrozījuma;

12.7. peļņa sabiedrības biedriem ir sadalīta proporcionāli tiem sniegto lauksaimniecības preču un pakalpojumu apgrozījumam;

12.8. pēc zaudējumu segšanas ne mazāk kā 25 procenti no peļņas, kas izveidojusies iepriekšējā saimnieciskās darbības gadā, tiek ieguldīti sabiedrības attīstībā;

12.9. sabiedrības ieņēmumi no lauksaimniecības un pārtikas preču realizācijas, kā arī lauksaimniecības pakalpojumu sniegšanas veido ne mazāk kā 75 procentus no sabiedrības neto apgrozījuma;

12.10. sabiedrības lauksaimniecības preču un pakalpojumu apgrozījums ar vienu biedru nepārsniedz 40 procentus no sabiedrības lauksaimniecības preču un pakalpojumu kopējā apgrozījuma;

12.12. minimālais sabiedrības biedru skaits, ar kuriem sabiedrībai ir lauksaimniecības preču un pakalpojumu apgrozījums, ir 10, bet augļu un dārzeņu nozarē, putnkopības nozarē, tehnikas pakalpojumu sabiedrībai, kā arī sabiedrībai, kuras biedri ir tikai citas sabiedrības – pieci. Minimālais biedru skaits sabiedrībā ir vismaz sešus mēnešus;

12.13. saistīto personu īpatsvars nepārsniedz 30 procentu no to sabiedrības biedru skaita, ar kurām sabiedrībai ir lauksaimniecības preču un pakalpojumu apgrozījums. Saistīto personu īpatsvaru nosaka katrai saistīto personu grupai atsevišķi;

12.13. sabiedrība iepriekšējā saimnieciskās darbības gadā ir sasaukusi vismaz vienu biedru kopsapulci, kurā ar balsojumu ir apstiprināts sabiedrības gada pārskats un peļņas sadale;

12.14. brīdī, kad tiek iesniegts iesniegums par atbilstības izvērtēšanu un izvērtēta tā atbilstība, sabiedrībai nav būtisku neatbilstību šo noteikumu un [Kooperatīvo sabiedrību likumā](http://likumi.lv/ta/id/47009-kooperativo-sabiedribu-likums) noteiktajām prasībām, kas saistītas ar šajos noteikumos minēto kritēriju izpildi;

12.15. sabiedrības darbība un darījumi starp sabiedrību un sabiedrības biedriem atbilst statūtiem, un atbilstības izvērtēšanas laikā nav konstatēti būtiski statūtu un šajos noteikumos minēto kritēriju izpildes pārkāpumi;

12.16. pēc stāvokļa kārtējā gada 26. februārī vai 20 dienas pirms šo noteikumu [16. punktā](http://likumi.lv/doc.php?id=269341#p12) minētā termiņa sabiedrības nodokļu parādu kopsumma nepārsniedz 150 *euro*;

12.17. sabiedrības valdē vairākums ir sabiedrības biedri, ja sabiedrībā nav izveidota padome, kura sastāv no sabiedrības biedriem;

12.18. sabiedrība ir reģistrēta Uzņēmumu reģistrā ne vēlāk kā iepriekšējā gada 1. jūlijā.

Ja sabiedrība nav nostrādājusi pilnu pārskata gadu, sabiedrības dibināšanas brīdī visi sabiedrības dibinātāji ir lauksaimniecības produkcijas ražotāji, no kuriem 80 procenti vismaz trīs gadus pirms sabiedrības dibināšanas ir darbojušies kā lauksaimniecības produkcijas ražotāji un ir reģistrējušies kā saimnieciskās darbības veicēji lauksaimniecības nozarē. Šo prasību nepiemēro sabiedrībai, kuras biedri ir tikai citas sabiedrības;

12.20. nav pasludināts sabiedrības maksātnespējas process vai saskaņā ar Uzņēmumu reģistra žurnāla informāciju tā neatrodas likvidācijas procesā.

13. Papildus šo noteikumu [12. punktā](http://likumi.lv/doc.php?id=269341#p9) minētajiem kritērijiem lauksaimniecības pakalpojumu kooperatīvā sabiedrība, kas pretendē uz piena ražotāju organizācijas atzīšanu saskaņā ar normatīvajiem aktiem par piena un piena produktu ražotāju organizāciju atzīšanas un to darbības uzraudzības kārtību, atbilst šādiem kritērijiem:

13.1. sabiedrības biedri ir piena ražotāji un nenodarbojas ar svaigpiena apstrādi, pārstrādi un piena produktu ražošanu (izņemot mājražošanu);

13.2. svaigpiena apjoms, par ko sabiedrība risina līgumslēgšanas sarunas, ir vismaz 125 tonnas pēdējo 12 mēnešu laikā;

13.3. sabiedrība risina līgumslēgšanas sarunas par svaigpienu, kas saražots tās biedru saimniecībās;

13.4. sabiedrība risina līgumslēgšanas sarunas par vismaz 75 procentiem no katra biedra pārdodamā svaigpiena apjoma.

14. Mežsaimniecības pakalpojumu kooperatīvās sabiedrības atbilstības kritēriji:

14.1.sabiedrības biedrs ir fiziska vai juridiska persona, kas ir meža īpašnieks un izmanto mežsaimniecības pakalpojumu kooperatīvās sabiedrības pakalpojumus, kā arī cita mežsaimniecības pakalpojumu kooperatīvā sabiedrība;

 14.2. sabiedrība sniedz mežsaimniecības pakalpojumus un realizē mežsaimniecības produkciju, kas iegūta tās biedra īpašumā vai iepirkta no meža īpašnieka, kurš nav sabiedrības biedrs. Sabiedrība realizē produkciju, kas iepirkta no meža īpašnieka, kurš nav sabiedrības biedrs, ja iepirktā produkcija ir iegūta tā meža īpašumā;

14.3. minimālais mežsaimniecības preču un pakalpojumu apgrozījums starp sabiedrību un tās biedriem ir 20 000 *euro*. Izvērtējot minimālo mežsaimniecības preču un pakalpojumu apgrozījumu, ņem vērā atsevišķa darījuma ekonomisko saturu un būtību, nevis tikai juridisko formu;

14.4. mežsaimniecības preču un pakalpojumu apgrozījums starp sabiedrību un tās biedriem nav mazāks par 50 procentiem no sabiedrības kopējā mežsaimniecības preču un pakalpojumu apgrozījuma. Atkārtoti pretendējot uz atbilstības statusu, mežsaimniecības preču un pakalpojumu apgrozījums starp sabiedrību un tās biedriem nav mazāks par 60 procentiem no sabiedrības mežsaimniecības preču un pakalpojumu kopējā apgrozījuma;

14.5. pēc zaudējumu segšanas ne mazāk kā 25 procenti no peļņas, kas izveidojusies iepriekšējā saimnieciskās darbības gadā, tiek ieguldīta sabiedrības attīstībā;

14.6. sabiedrības ieņēmumi no mežsaimniecības preču realizācijas un mežsaimniecības pakalpojumu sniegšanas veido ne mazāk kā 75 procentus no sabiedrības neto apgrozījuma;

14.7. sabiedrības mežsaimniecības preču un pakalpojumu apgrozījums ar vienu biedru nepārsniedz 60 procentus no sabiedrības mežsaimniecības preču un pakalpojumu kopējā apgrozījuma;

14.8. minimālais sabiedrības biedru skaits vismaz sešus mēnešus ir 15. Sabiedrībai, kuras biedri ir tikai citas sabiedrības minimālais biedru skaits vismaz sešus mēnešus ir pieci.

14.9. minimālais sabiedrības biedru skaits, ar kuriem sabiedrībai ir mežsaimniecības preču un pakalpojumu apgrozījums, ir pieci;

14.10. saistīto personu īpatsvars nepārsniedz 30 procentu no to sabiedrības biedru skaita, ar kurām sabiedrībai ir mežsaimniecības preču un pakalpojumu apgrozījums. Saistīto personu īpatsvaru nosaka katrai saistīto personu grupai atsevišķi;

14.11. sabiedrība iepriekšējā saimnieciskās darbības gadā ir sasaukusi vismaz vienu biedru kopsapulci, kurā ar balsojumu ir apstiprināts sabiedrības gada pārskats un peļņas sadale;

14.12. brīdī, kad tiek iesniegts iesniegums par atbilstības izvērtēšanu un izvērtēta tā atbilstība, sabiedrībai nav būtisku neatbilstību šo noteikumu un [Kooperatīvo sabiedrību likumā](http://likumi.lv/ta/id/47009-kooperativo-sabiedribu-likums) noteiktajām prasībām, kas saistītas ar šajos noteikumos minēto kritēriju izpildi;

14.13. sabiedrības darbība un darījumi starp sabiedrību un sabiedrības biedriem atbilst statūtiem, un atbilstības izvērtēšanas laikā nav konstatēti būtiski statūtu un normatīvo aktu prasību pārkāpumi, kas saistīti ar šajos noteikumos minēto kritēriju izpildi;

14.14. atbilstības izvērtēšanas brīdī sabiedrības biedru kopējā apsaimniekotā mežu platība ir vismaz 500 hektāru;

14.15. pēc stāvokļa kārtējā gada 26. februārī vai 20 dienas pirms šo noteikumu [16. punktā](http://likumi.lv/doc.php?id=269341#p12) minētā termiņa sabiedrības nodokļu parādu kopsumma nepārsniedz 150 *euro*;

14.16. sabiedrības valdē vairākums ir sabiedrības biedri, ja sabiedrībā nav izveidota padome, kura sastāv no sabiedrības biedriem;

14.17. sabiedrība ir reģistrēta Uzņēmumu reģistrā ne vēlāk kā iepriekšējā gada 1. jūlijā. Ja sabiedrība nav nostrādājusi pilnu pārskata gadu, visi sabiedrības dibinātāji ir meža īpašnieki vai saimnieciskās darbības veicēji mežsaimniecības nozarē, un vismaz 80 procentiem tās biedru mežs ir bijis īpašumā vismaz trīs gadus no sabiedrības dibināšanas dienas. Šo prasību nepiemēro sabiedrībai, kuras biedri ir tikai citas sabiedrības;

14.18. nav pasludināts sabiedrības maksātnespējas process, vai saskaņā ar Uzņēmumu reģistra žurnāla informāciju tā neatrodas likvidācijas procesā.

15. Mājražotāju kooperatīvās sabiedrības atbilstības kritēriji:

15.1. sabiedrības biedrs ir fiziska vai juridiska persona, vai cita sabiedrība, kas atbilst vismaz vienam no šādiem kritērijiem:

15.1.1. savā saimniecībā nodarbojas ar lauksaimniecības produktu ražošanu;

15.1.2. nodarbojas ar lauksaimniecības produktu pārstrādi, saražojot pārtikas produktus, kuru apgrozījums nepārsniedz 120 000 *euro* gadā, izmantojot savā saimniecībā saražotos lauksaimniecības produktus vai produktus, kas iepirkti no citiem lauksaimniecības produkcijas ražotājiem, kuri neatrodas tālāk par 300 kilometriem no produkcijas ražotāja;

15.1.3. [Alkoholisko dzērienu aprites likumā](https://likumi.lv/ta/id/88009-alkoholisko-dzerienu-aprites-likums) noteiktā mazā alkoholisko dzērienu darītava produkcijas ražošanai izmanto savā saimniecībā saražotos lauksaimniecības produktus vai produktus, kas iepirkti no citiem lauksaimniecības produkcijas ražotājiem, kuri neatrodas tālāk par 300 kilometriem no produkcijas ražotāja;

15.1.4. nodarbojas ar amatniecību;

15.2. sabiedrība realizē produkciju, kuru saražo tās biedrs vai tā tiek iepirkta no biedra, kas ir cita sabiedrība. Ja sabiedrība realizē produkciju, kas iepirkta no biedra, kurš ir cita sabiedrība, iepirkto produkciju ir saražojis šīs sabiedrības biedrs;

15.3. minimālais preču un pakalpojumu apgrozījums starp sabiedrību un tās biedriem ir 20 000 *euro*. Izvērtējot minimālo preču un pakalpojumu apgrozījumu, ņem vērā darījuma ekonomisko saturu un būtību, nevis tikai juridisko formu;

15.4. pakalpojumu apgrozījums starp sabiedrību un tās biedriem nav mazāks par 75 procentiem no sabiedrības preču un pakalpojumu kopējā apgrozījuma;

15.5. peļņa sabiedrības biedriem ir sadalīta proporcionāli tiem sniegto lauksaimniecības preču un pakalpojumu apgrozījumam;

15.6. pēc zaudējumu segšanas ne mazāk kā 25 procenti no peļņas, kas izveidojusies iepriekšējā saimnieciskās darbības gadā, tiek ieguldīti sabiedrības attīstībā;

15.7. sabiedrības ieņēmumi no mājražošanas preču realizācijas, kā arī pakalpojumu sniegšanas veido ne mazāk kā 75 procentus no sabiedrības neto apgrozījuma;

15.8. sabiedrības preču un pakalpojumu apgrozījums ar vienu biedru nepārsniedz 50 procentus no sabiedrības preču un pakalpojumu kopējā apgrozījuma;

15.9. minimālais sabiedrības biedru skaits, ar kuriem sabiedrībai ir preču un pakalpojumu apgrozījums, ir 10, sabiedrībai, kuras biedri ir tikai citas sabiedrības – pieci. Minimālais biedru skaits sabiedrībā ir vismaz sešus mēnešus;

15.10. saistīto personu īpatsvars nepārsniedz 30 procentu no to sabiedrības biedru skaita, ar kurām sabiedrībai ir lauksaimniecības preču un pakalpojumu apgrozījums. Saistīto personu īpatsvaru nosaka katrai saistīto personu grupai atsevišķi;

15.11. sabiedrība iepriekšējā saimnieciskās darbības gadā ir sasaukusi vismaz vienu biedru kopsapulci, kurā ar balsojumu ir apstiprināts sabiedrības gada pārskats un peļņas sadale;

15.12. brīdī, kad tiek iesniegts iesniegums par atbilstības izvērtēšanu un izvērtēta tā atbilstība, sabiedrībai nav būtisku neatbilstību šo noteikumu un [Kooperatīvo sabiedrību likumā](http://likumi.lv/ta/id/47009-kooperativo-sabiedribu-likums) noteiktajām prasībām, kas saistītas ar šajos noteikumos minēto kritēriju izpildi;

15.13. sabiedrības darbība un darījumi starp sabiedrību un sabiedrības biedriem atbilst statūtiem, un atbilstības izvērtēšanas laikā nav konstatēti būtiski statūtu un šajos noteikumos minēto kritēriju izpildes pārkāpumi;

15.14. pēc stāvokļa kārtējā gada 26. februārī vai 20 dienas pirms šo noteikumu [16. punktā](http://likumi.lv/doc.php?id=269341#p12) minētā termiņa sabiedrības nodokļu parādu kopsumma nepārsniedz 150 *euro*;

15.15. sabiedrības valdē vairākums ir sabiedrības biedri, ja sabiedrībā nav izveidota padome, kura sastāv no sabiedrības biedriem;

15.16. sabiedrība ir reģistrēta Uzņēmumu reģistrā ne vēlāk kā iepriekšējā gada 1. jūlijā.

15.17. nav pasludināts sabiedrības maksātnespējas process vai saskaņā ar Uzņēmumu reģistra žurnāla informāciju tā neatrodas likvidācijas procesā.

**III. Sabiedrības atbilstības izvērtēšanas kārtība**

16. Sabiedrība, kuras pārskata gads sakrīt ar kalendāra gadu, katru gadu līdz 15. martam, sabiedrība, kuras pārskata gads nesakrīt ar kalendāra gadu, katru gadu 75 dienu laikā pēc pārskata gada beigām un sabiedrība, kuras darbības apjoms pārsniedz divas no Gada pārskatu un konsolidēto gada pārskatu likuma 5. panta ceturtajā daļā minēto kritēriju robežvērtībām, katru gadu piecu mēnešu laikā pēc pārskata gada beigām asociācijā iesniedz:

16.1. iesniegumu par atbilstības izvērtēšanu ([2. pielikums](http://likumi.lv/doc.php?id=269341#piel1));

16.2. biedru sarakstu un informāciju par lauksaimniecības vai mežsaimniecības preču un pakalpojumu apgrozījumu starp sabiedrību un sabiedrības biedriem ([3. pielikums](http://likumi.lv/doc.php?id=269341#piel2)).

16.3. informāciju par biedra sabiedrībā reģistrēto meža īpašuma platību hektāros un tā kadastra numuru vismaz par 500 hektāru lielu meža īpašuma platību. Sabiedrība, kura reģistrēta Uzņēmumu reģistrā ne vēlāk kā iepriekšējā gada 1. jūlijā un kura nav nostrādājusi pilnu pārskata gadu, – informāciju par biedra sabiedrībā reģistrēto meža īpašuma platību hektāros, tā kadastra numuru vismaz par 500 hektāru lielu meža īpašuma platību un gadu, kurā biedrs ieguvis meža īpašumu;

16.4. informāciju par lauksaimniecības vai mežsaimniecības preču un pakalpojumu apgrozījumu starp sabiedrību un personām, kas nav sabiedrības biedri. ([4. pielikums](http://likumi.lv/doc.php?id=269341#piel3));

16.5. neapstiprinātu (paraksttiesīgās personas parakstītu) gada pārskata projektu par iepriekšējo saimnieciskās darbības gadu;

16.6. protokola izrakstu par iepriekšējā saimnieciskās darbības gadā sasaukto biedru kārtējo kopsapulci, kurā ar balsojumu ir apstiprināts sabiedrības gada pārskats un peļņas sadale, un biedru kopsapulces dalībnieku reģistrācijas lapu;

16.7. informāciju par plānotajiem ieguldījumiem un pamatlīdzekļu vai apgrozāmo līdzekļu pieaugumu.

17. Lai varētu operatīvi pieņemt šo noteikumu 20.1. apakšpunktā minēto lēmumu, sabiedrība ir tiesīga iesniegt detalizētu skaidrojumu par iepriekšējā saimnieciskās darbības gada neto apgrozījumu, norādot neto apgrozījuma (ieņēmumu) sadalījumu pa darbības veidiem, biedriem un personām, kas nav sabiedrības biedri. Skaidrojums apliecina lauksaimniecības vai mežsaimniecības preču un pakalpojumu kopējos ieņēmumus un peļņas sadali.

18. Asociācija, izvērtējot sabiedrības iesniegtos dokumentus, ir tiesīga veikt pārbaudi uz vietas un pieprasīt papildu informāciju, kas nepieciešama lēmuma pieņemšanai par atbilstības statusa piešķiršanu.

19. Sabiedrība nodrošina asociācijai iespēju veikt pārbaudi uz vietas un pēc asociācijas pieprasījuma uzrāda pārbaudei nepieciešamos dokumentus.

20. Asociācija katru gadu līdz 15. aprīlim vai mēneša laikā pēc šo noteikumu 20[. punktā](http://likumi.lv/doc.php?id=269341#p12) minēto dokumentu saņemšanas:

20.1. pieņem lēmumu par atbilstības statusa piešķiršanu vai atteikumu piešķirt atbilstības statusu un paziņo to sabiedrībai;

20.2. papīra dokumenta formā (pievienojot vai nosūtot elektronisko versiju) vai elektroniska dokumenta veidā (ja attiecīgais dokuments sagatavots atbilstoši normatīvajiem aktiem par elektronisko dokumentu noformēšanu) iesniedz Valsts ieņēmumu dienestā, Zemkopības ministrijā un Lauku atbalsta dienestā atbilstīgo lauksaimniecības pakalpojumu kooperatīvo sabiedrību un atbilstīgo mežsaimniecības pakalpojumu kooperatīvo sabiedrību sarakstu;

20.3. publicē savā tīmekļa vietnē atbilstīgo lauksaimniecības pakalpojumu kooperatīvo sabiedrību un atbilstīgo mežsaimniecības pakalpojumu kooperatīvo sabiedrību sarakstu.

21. Atbilstības statusu piešķir uz vienu gadu no komisijas lēmuma paziņošanas dienas.

22. Šo noteikumu [20.1](http://likumi.lv/doc.php?id=269341#p17.1). apakšpunktā un [28.punktā](http://likumi.lv/doc.php?id=269341#p26) minēto lēmumu var apstrīdēt Zemkopības ministrijā. Zemkopības ministrijas lēmumu var pārsūdzēt tiesā.

23. Asociācija katru gadu atbilstoši asociācijas atbilstības audita veikšanas, darba organizēšanas un audita darba dokumentu sagatavošanas kārtībai, kas publicēta asociācijas tīmekļa vietnē, īsteno atbilstības auditu uz vietas vismaz pieciem procentiem atbilstīgo lauksaimniecības pakalpojumu kooperatīvo sabiedrību un atbilstīgo mežsaimniecības pakalpojumu kooperatīvo sabiedrību.

24. Asociācijai, īstenojot atbilstības auditu, ir tiesības izvērtēt sabiedrības darbības atbilstību statūtiem un normatīvo aktu prasībām, kas saistītas ar šajos noteikumos minēto kritēriju izpildi.

25. Atbilstības auditā piedalās komisijas locekļi un tās sastāvā iekļautie nozares eksperti.

26. Komisijas locekļiem un nozares ekspertiem nav tiesību izpaust trešajām personām informāciju, kas tiem kļuvusi zināma, izvērtējot sabiedrību atbilstību un īstenojot atbilstības auditu.

27. Ja komisijas loceklim vai pieaicinātajam ekspertam saskaņā ar likumu "[Par interešu konflikta novēršanu valsts amatpersonu darbībā](http://likumi.lv/ta/id/61913-par-interesu-konflikta-noversanu-valsts-amatpersonu-darbiba)" rodas interešu konflikts saistībā ar vērtējamo sabiedrību, minētais komisijas loceklis vai eksperts nav tiesīgs piedalīties attiecīgā lēmuma pieņemšanā.

28. Asociācijai ir tiesības pieņemt lēmumu par atbilstības statusa anulēšanu, ja, īstenojot atbilstības auditu, tiek konstatēta neatbilstība šo noteikumu kritērijiem vai normatīvo aktu prasībām, kas saistītas ar minēto kritēriju izpildi.

29. Ja tiek pieņemts lēmums par atbilstības statusa anulēšanu:

29.1. asociācija piecu darbdienu laikā pēc lēmuma pieņemšanas informē Valsts ieņēmumu dienestu, Zemkopības ministriju un Lauku atbalsta dienestu par sabiedrībām, kurām anulēts atbilstības statuss;

29.2. Lauku atbalsta dienests divu mēnešu laikā pēc lēmuma pieņemšanas atbilstoši normatīvajiem aktiem par kārtību, kādā administrē Eiropas Lauksaimniecības garantiju fondu, Eiropas Lauksaimniecības fondu lauku attīstībai un Eiropas Zivsaimniecības fondu, kā arī valsts un Eiropas Savienības atbalstu lauksaimniecībai, lauku un zivsaimniecības attīstībai, pieprasa atmaksāt atbalstu.

**IV. Noslēguma jautājums**

30. Noteikumi stājas spēkā 2019. gada 1. jūlijā.

Ministru prezidents Māris Kučinskis

Zemkopības ministrs Jānis Dūklavs